Source: http://csm-suceava.ro/lupte/itemlist/tag/csm
Timestamp: 2018-02-25 23:26:13+00:00

Document:
Clubul Sportiv Municipal Suceava - Afişez elemetele după tag: csm
Afişez elemetele după tag: csm
CSM Suceava a făcut un meci util de pregătire cu VCM LPS Piatra Neamt
Cu trei zile înaintea reluării campionatului, voleibaliștii echipei CSM Suceava au făcut ieri un meci foarte util de pregătire la sala Unirea în compania prim divizionarei VCM LPS Piatra Neamț, primul și ultimul din această perioadă de pregătire. Deși a evoluat fără doi titulari, echipa pregătită de Victor Pancu a dat o replică bună experimentaților jucători nemțeni și reușit să câștige două din cele cinci seturi disputate.
„Avem relații foarte bune cu echipa din Piatra Neamț și de aceea au acceptat să vină pentru acest meci. Am făcut un joc foarte bun, întâlnirea fiind extrem de utilă, mai ales pentru a roda tinerii veniți pe posturile descoperite. Sperăm să facem un meci la fel de bun și la Buzău, unde dacă vom câștiga ne vom consolida locul trei. În acel meci vom conta și pe Huțuleac, jucător ale cărui probleme cu serviciul sper să se rezolve, pentru a putea juca și în următoarele partide foarte dificile de acasă, cu Steaua și Ploiești-ul”, a declarat Victor Pancu.
Tehnicianul sucevean a mai adăugat că perioada de pregătire a fost una foarte scurtă atât pentru echipa sa, cât și pentru celelalte componente ale seriei, iar acest meci a venit într-un moment cum nu se putea mai bun.
CSM Suceava va relua campionatul în Divizia A2, sâmbătă, la ora 11.00, când va juca în deplasare la Dacia Buzău. Pentru acest meci, sucevenii au trei jucători cu probleme, Giurcă, Petraru și Orășanu, ce vor face deplasarea, dar nu vor putea evolua la capacitate maximă.
Sucevenii s-au întors cu trei medalii din Republica Moldova
Echipele de lupte greco-romane de la CSM şi LPS Suceava au participat, la sfârşitul săptămânii trecute, la un turneu internaţional pentru juniori în localitatea Soroca, din Republica Moldova, alături de sportivi Ucraina, Rusia şi din ţara gazdă. Luptătorii pregătiţi de Andrei Bolohan au lăsat o impresie deosebită, implicându-se serios în lupta pentru medalii. Astfel, Teodor Horătău (categoria 54 de kilograme) şi Daniel Blănari (categoria 69 de kilograme) au izbutit să urce pe cea mai înaltă treaptă a podiumului de premiere, în vreme ce Ionuţ Blîndu s-a clasat al treilea în concursul de la categoria 54 de kilograme. „Am încheiat în forţă un an care s-a dovedit a fi prolific pentru noi. Mulţumim Primăriei Suceava pentru sprijinul acordat şi sperăm ca oamenii din Consiliul Local să aibă încredere în noi în continuare”, a declarat antrenorul Andrei Bolohan
Rugbiștii din județ au încheiat anul 2013 la Cupa Moș Nicolae
În ciuda frigului, iubitorii și practicanții rugbiului din județul Suceava au încheiat anul 2013 pe terenul stadionului Unirea, la prima ediție a Cupei Moș Nicolae. Organizată de Asociația Sportivă Prietenii Rugby-ului din Bucovina, în parteneriat cu Clubul Sportiv Municipal Suceava, competiția a adunat la stadionul Unirea din municipiul Suceava aproape 200 de participanți, printre care s-au numărat copii născuți în anul 2000 și mai mici, seniori, dar și foști jucători din județ. În competiția rezervată copiilor și juniorilor sub 14, 12 și 10 ani au fost prezente mai multe echipe din județ, precum cele de la Școlile Gimnaziale din Cornu Luncii, Berchișești și Salcea, dar și de la Clubul Sportiv Școlar Gura Humorului, Rugby Club Gura Humorului și Clubul Sportiv Municipal Suceava. Ca de fiecare dată, în competiție au intrat și mai multe fete, ce au jucat cot la cot cu băieții rugby-tag, varianta acestui sport rezervată celor mai mici dintre sportivi, una în care nu există contactul fizic.
„Asociația Prietenii Rugby-ului din Bucovina împreună cu CSM și DJST Suceava a încercat să organizeze cât mai multe turnee pentru copii și juniori, pentru promovarea acestui sport în rândul celor mai mici. Astăzi (n.a. - sâmbătă) ne-am pregătit pentru mai mulți copii, dar se pare că și vremea a avut un rol important la capitolul participare. Din puținul nostru, asociația încearcă să premieze toți copiii prezenți, așa cum am reușit și azi, tocmai pentru a veni cu plăcere la teren. A fost un sfârșit de an fericit pentru rugbiul sucevean și cu toate că trecem prin momente grele încercăm să ducem acest sport mai departe”, a declarat organizatorul acestei acțiuni, Dan Scolobiuc. La finalul acțiunii, organizatorii de la Asociația Sportivă Prietenii Rugby-ului din Bucovina i-au premiat pe copii și antrenori, cu diplome, dulciuri, fructe și răcoritoare, organizând pentru seniori și „veterani” tradiționalul grătar.
Partener în organizarea acestei sărbători a rugbiului din județ, clubul CSM Suceava a pus la dispoziție baza sportivă Unirea, dar a avut și o echipă în competiția copiilor.
„Țin să mulțumesc tuturor celor ce au fost astăzi prezenți la această acțiune de Moș Nicolae și mă bucur că acest sport ia amploare. Pot spune că rugbiștii au fost întotdeauna o familie, fiind printre puținele sporturi din Suceava în care există așa ceva”, a declarat reprezentantul CSM Suceava, Valerică Gherasim.
Seniorii și foștii jucători au făcut spectacol într-un meci demonstrativ
După meciurile de la copii și juniori a avut loc un meci demonstrativ între echipa de seniori a CSM Suceava și o selecționată a foștilor jucători din județ. În ciuda frigului, meciul a fost foarte animat și aprig disputat, la final câștig de cauză având „veteranii”, care s-au impus cu scorul de 3 – 2 la eseuri. Printre componenții echipei de „veterani” s-a aflat și actualul antrenor al echipei CSM Suceava, Constantin Vlad, cel ce a evoluat împotriva elevilor săi.
„Astăzi a fost o zi plină de rugby la Suceava, toți participanții fiind câștigători, în primul rând prin faptul că au fost prezenți. Așa cum toamna se numără bobocii, la această acțiune am făcut un fel de inventar să vedem câți mai suntem și care este viitorul acestui sport la Suceava”, a explicat Constantin Vlad.
Cu toate că era răcit destul de serios, fostul căpitan al sucevenilor, Viorel Negru a evoluat la veterani, așa cum o făcea pe vremuri, când trăgea echipa după el.
„Nu am putut să lipsesc la această sărbătoare a rugbiului, în care s-au întâlnit câteva generații de jucători, ce au dus mulți ani greul pe iarba de la Unirea. Am încheiat un an în care seniorii și-au îndeplinit obiectivul și sperăm ca autoritățile locale să ne sprijine mai mult în noul an, iar în acest fel rezultatele mult mai bune nu vor înceta să apară. În meciul cu seniorii s-a văzut că cine are acest sport în sânge și a jucat cu plăcere poate s-o facă oricând, indiferent de vârstă, dacă îi mai permite sănătate. Eu aș vrea să fac la fel de multe în teren și la 60 sau 70 de ani, chiar dacă nu voi mai avea forța de altădată”, a declarat la final, Viorel Negru.
Ca la fiecare acțiune de acest gen, foștii jucători ai Sucevei, alături de actualii componenți ai echipei de seniori de la CSM Suceava au continuat „meciul” la tradiționala repriză a treia, aici unde buna dispoziție a fost la ea acasă.
CSM Suceava câștigă în setul decisiv confruntarea cu Știința Bacău
Echipa de volei seniori a Clubului Sportiv Municipal Suceava a încheiat anul 2013 cu o victorie în fața propriilor spectatori după un meci dramatic cu Știința Bacău. Ca și în meciul din tur, voleibaliștii pregătiți de Victor Pancu au câștigat confruntarea cu Bacăul în setul decisiv, scor pe seturi 3 – 2. Sucevenii au avut un început mai slab de partidă și au pierdut primul set cu 18 – 25, pe fondul unui joc cu multe greșeli la preluare și serviciu. În setul doi, echipa locală a evoluat mult mai bine și s-a impus cu 25 – 12, după ce la un moment dat avea 17 – 5. Jocul bun a continuat și în setul cu numărul trei, câștigat de CSM Suceava cu 25 – 16. Setul al patrulea a fost mult mai echilibrat, iar la 20 – 19 pentru oaspeți, sucevenii au ratat șansa de a egala, după o minge trimisă afară și Bacăul a egalat situația la seturi, 25 – 21. Din fericire, echipa gazdă a fost mai lucidă în setul decisiv, în care s-a impus cu scorul de 15 – 13, contabilizând astfel a șaptea victorie din acest sezon, din 9 partide disputate.
„A fost un meci cu multe greșeli de ambele părți, în care suspansul s-a prelungit până în setul decisiv. Am început meciul cu multe greșeli la preluare și serviciu, iar în setul patru ne-am relaxat prematur și am irosit șansa de a termina meciul la 3 – 1. Din fericire, am reușit să ne impunem în setul decisiv, în fața unei echipe ce a venit la Suceava să câștige. Dacă în acest an ne-am descurcat cu banii, nu știu ce vom face în continuarea campionatului, când riscăm să rămânem și fără câțiva jucători importanți”, a declarat antrenorul Victor Pancu.
În meciul cu Știința Bacău, pentru gruparea suceveană au evoluat sportivii, Sasu, Giurcă, Huțuleac, Ștefură, Someșan, Petraru, Orășanu, Gontariu, Amariei și Tănasă.
În etapa viitoare, pe 14 decembrie, echipa CSM Suceava va sta, urmând să reia campionatul pe 18 ianuarie, când vor evolua pe terenul celor de la Dacia Buzău.
Victorie în cinci seturi pentru CSM Suceava
CSM Suceava a dispus cu scorul de 3-2 (22, -14, 23, -23, 12), pe teren propriu, de Tomis Constanţa, într-un meci contând pentru etapa a IX-a a Diviziei A2 de volei masculin. Jocul a fost extrem de echilibrat în primele patru seturi, pentru ca tie-break-ul decisiv să fie dominat şi câştigat de gazde, în ciuda revenirii constănţenilor din final. „Ne-am aşteptat la o replică solidă din partea oaspeţilor, care alcătuiesc o echipă cu o medie de înălţime foarte ridicată. Este un lucru deosebit că am izbutit, cu o formaţie alcătuită din sportivi suceveni, să învingem această veritabilă selecţionată de tineret a celor de la Tomis. Trebuie să avem grijă de tinerii noştri jucători, pentru că au potenţial”, a declarat antrenorul Victor Pancu.
Pentru CSM Suceava, în partida cu Tomis Constanța au evoluat: Sasu, Pietraru, Someșan, Huțuleac, Ștefură, Orășanu, Giurcă, Gontariu, Tanasă, Amariei și Aciobăniței
Echipa CSM Suceava s-a impus sâmbătă, cu scorul de 3-1, în deplasare, cu Rapid Bucureşti, într-un meci contând pentru etapa a VIII-a a Diviziei A2 de volei masculin. După un prim set adjudecat de oaspeţi cu scorul de 25-23, amfitrionii au izbutit să restabilească echilibrul partidei, câştigând setul doi. Cotaţi cu prima şansă la victorie în acest meci, sucevenii au luat din nou jocul în serios şi au învins până la urmă meritat, după 25-18 în setul trei şi 25-22 în setul patru. „Chiar dacă n-am făcut un meci extraordinar, important este că am reuşit să ne impunem. Până la urmă, plusul nostru de experienţă a fost hotărâtor”, a declarat antrenorul Victor Pancu. În urma acestui succes, formaţia suceveană se menţine pe poziţia a treia în clasament.
CSM Suceava s-a bazat în confruntarea cu Rapid Bucureşti pe jucătorii Sasu, Pietraru, Huţuleac, Someşan, Ştefură, Giurcă, Gontariu, Tanasă şi Orăşanu.
Juniorii de la CSM Suceava au câștigat turneul „Nord Master Sport”
Tinerii rugbiști ai echipei sub 12 ani de la Clubul Sportiv Municipal Suceava au reușit să se impună la un turneu organizat la Iași, dotat cu trofeul „Nord Master Sport”, la care au fost prezente 12 cluburi din zona Moldovei, inclusiv cei de la Centrul Olimpic Bârlad. Micii rugbiști suceveni, pregătiți de antrenorul Vasile Conache au avut o evoluție foarte bună în grupele competiției și au câștigat toate partidele, iar mai apoi în finală au trecut de echipa Centrului Olimpic de la Bârlad cu scorul de 15 – 5.
Zilele trecute, colegii mai mari de la CSM Suceava, componenți ai echipei sub 16 ani au fost prezenți tot la Iași, la Memorialul „Constantin Veriveș”, la categoria lor de vârstă disputând un singur meci cu gazdele de la Poli Iași, ce s-a terminat la egalitate, 5 – 5. La același turneu organizat în memoria regretatului antrenor ieșean a fost prezentă și echipa sub 14 ani, pregătită la Clubul Sportiv Școlar Gura Humorului de antrenorul Andrei Varvaroi.
Cupa Unirii pentru echipele din liceele din județ
Vineri, începând cu ora 10.30, pe terenul bazei sportive Unirea din Municipiul Suceava, Clubul Sportiv Municipal Suceava va organiza Cupa Unirii, o competiție de rugby în 7 destinată echipelor din liceele și cluburile sportive din județ. Pentru trofeul pus în joc de organizatori s-au înscris până acum un număr de opt echipe, mai exact, Liceul cu Program Sportiv Suceava 1 și 2, CSM Suceava, Colegiul Tehnic „Petru Mușat” Suceava, Colegiul Economic „Dimitrie Cantemir” Suceava, Colegiul Tehnic de Industrie Alimentară Suceava, Colegiul Tehnic „Alexandru Ioan Cuza” Suceava și Clubul Sportiv Școlar Gura Humorului.

References: csm

 csm

 CSM 

CSM 
 CSM 
 CSM 
 CSM 
 CSM 
 CSM 
 CSM 
 CSM 

CSM 
 CSM 
 CSM 
 CSM 

CSM 
 CSM 
 CSM 

CSM 
 CSM 
 CSM 
 CSM